ธนาคารออมสิน จับมือ 3 องค์กร ร่วมทุนรุกธุรกิจสินเชื่อที่ดินและขายฝาก ตั้งเป้าช่วยเหลือผู้ประกอบการ SMEs และประชาชน
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสิน ร่วมทุนกับบริษัท ทิพย กรุ๊ป โฮลดิ้งส์ จำกัด (มหาชน) และกลุ่มบริษัท บางจาก คอร์ปอเรชั่น จำกัด (มหาชน) จัดตั้ง บริษัท มีที่ มีเงิน จำกัด ด้วยทุนจดทะเบียน 1,000 ล้านบาท เพื่อเข้าทำธุรกิจแข่งขันในตลาดสินเชื่อที่ดินและขายฝาก พร้อมผลักดันให้เป็นตลาดที่มีการแข่งขันสมบูรณ์ ลดโครงสร้างดอกเบี้ยซึ่งสูงเกินความเป็นจริง ทำให้ผู้บริโภคได้รับประโยชน์จากสินเชื่อที่มีต้นทุนถูกลงและมีเงื่อนไขที่เป็นธรรม อีกทั้งช่วยลดปัญหาหนี้นอกระบบ โดยธนาคารออมสินทำหน้าที่ปล่อยสินเชื่อ พร้อมประสานความร่วมมือให้บริการผ่านจุดบริการของทั้ง 3 ฝ่าย คาดว่าจะสามารถจัดตั้งบริษัทฯ แล้วเสร็จ พร้อมเปิดให้บริการได้ในไตรมาสที่ 3 ของปีนี้ โดยเปิดตัวด้วยสินเชื่อที่ดิน อัตราดอกเบี้ยร้อยละ 7-9 ในระยะแรก จากนั้นจะขยายผลไปทำธุรกิจขายฝากภายในสิ้นปี 2565 ก่อนจะยื่นขอใบอนุญาตประกอบธุรกิจ Non-Bank ในปี 2566 เพื่อทำธุรกิจสินเชื่อบุคคลต่อไป ตั้งเป้าปล่อยสินเชื่อในปีแรกให้ได้ 10,000 ล้านบาท ด้วยจุดแข็งด้านฐานลูกค้าของธนาคารและจุดบริการที่ครอบคลุมทุกพื้นที่ทั้งนี้ ในวันนี้ (9 มิ.ย.65) ได้มีพิธีลงนามบันทึกข้อตกลง การทำธุรกิจสินเชื่อที่ดินและขายฝาก ระหว่าง 3 องค์กรที่ร่วมทุนกันจัดตั้งบริษัท มีที่ มีเงิน จำกัด ตั้งเป้าช่วยเหลือผู้ประกอบการ SMEs และประชาชนทั่วไป ให้เข้าถึงแหล่งเงินทุนต้นทุนถูกลงและมีเงื่อนไขการกู้ที่เป็นธรรม